Die posisie van Alpha Centauri A en Alpha Centauri B.
G2V / K1V
A / B: 14h 39m 36,4951s /
−60° 50′ 02,308″ / −60° 50′ 13,761″
-0,01 / 1,33
1,1 / 0,907
1,2227 / 0,865
1,519 / 0,5
5 790 / 5 260
Drievoudige stelsel saam met Proxima Centauri
B: Alpha Centauri Bb
Alpha Centauri (α Cen; ook bekend as Rigel Kent) is die helderste ster in die suidelike sterrebeeld Sentour en bevind hom tans in die G-wolk. Hoewel dit met die blote oog soos ’n enkele voorwerp lyk, is Alpha Centauri eintlik ’n dubbelster, Alpha Centauri AB of α Cen AB. Sy gesamentlike skynbare magnitude van −0,27 maak dit die derde helderste ster aan die naghemel ná Sirius (−1,46 mag) en Canopus (−0,72 mag).
Die individuele komponente van die dubbelster word Alpha Centauri A (α Cen A) en Alpha Centauri B (α Cen B) genoem. Eersgenoemde het ’n massa en ligsterkte van onderskeidelik 110% en 151,9% van die Son s’n en laasgenoemde onderskeidelik 90,7% en 44,5%. Tydens die twee sterre se wentelbaan om hul gesamentlike massamiddelpunt, wissel die afstand tussen hulle van omtrent die afstand tussen die Son en Pluto tot die afstand tussen die Son en Saturnus. Hulle is 1,34 parsek of 4,37 ligjare van die Son af.
Die stelsel het minstens een planeet, die aardgrootte Alpha Centauri Bb. Indien die bestaan daarvan bevestig word, sal dit die naaste eksoplaneet aan die Aarde wees. Dit het ’n massa van minstens 113% van die Aarde s'n en wentel in 3,236 dae om Alpha Centauri B. Dit het ’n geskatte oppervlaktemperatuur van 1 500 kelvin, wat te warm is om bewoonbaar te wees.
As ’n mens met die blote oog daarna kyk, lyk Alpha Centauri met sy skynbare magnitude van −0,27 soos ’n enkele ster wat dowwer as Sirius en Canopus is. As enkelster is Alpha Centauri A die vierde helderste ster naas eersgenoemde twee en Arcturus. Dit het ’n magnitude van −0,01. Alpha Centauri B (1,33 mag) is die 21ste helderste ster.
Alpha Centauri A is die primêre komponent van die dubbelster en is effens groter en helderder as die Son. Dit is ’n son-tipe hoofreeksster met ’n soortgelyke gelerige kleur en ’n spektraaltipe van G2V. Sy massa is 10% meer as die Son s’n en sy radius 23% groter. Sy rotasiesnelheid is 2,7 km/s−1 en sy rotasieperiode 22 dae in vergelyking met die Son se 25 dae.
Alpha Centauri B is die metgesel of sekondêre komponent. Dit is effens kleiner en dowwer as die Son. Dié hoofreeksster is van spektraaltipe K1V,  en daarom is hy meer oranje as Alpha Centauri A. Sy massa is 90% van die Son s’n en sy radius 14%. Sy rotasiespoed is 1,1 km/s−1 en sy rotasieperiode 41 dae. Hoewel hy dowwer as A is, straal hy meer energie uit in die X-straalband.